夜坐
作者：呂本中
朝代：宋

paragraphs: 廣陵城中聽夜雨，倒牀不眠問更鼓。
西風萬里卷長河，徧與淮山洗塵土。
淮南米賤魚亦好，敢復摧頹歎羈旅。
重簾複幕嬾相負，細字寒燈且如許。
漫如爾雅注蟲魚，更就篇章考齊古。
粗知俛首受寒餓，未暇着意尋豪舉。
牀頭有酒不敢飲，况復閨門畫眉嫵。
故人此去今幾時，亦有文字相撐拄。
東明縣前濟陽路，每一夢至猶能數。
少年不憚道里遠，平生未省别離苦。
只今多病鬚已白，尚能呼渠醉而舞。
田園未還君可恨，歲月漸晚吾何取。
饑蟲遶壁不自聊，爾獨何情促機杼。